ग्रीन के कैच पर कॉन्ट्रोवर्सी, ड्रेसिंग रूम में सोते दिखे लाबुशेन; WTC फाइनल के मोमेंट्स
ऑस्ट्रेलिया ने वर्ल्ड टेस्ट चैंपियनशिप (WTC) का फाइनल जीत लिया है। टीम ने भारत को 209 रन से हराया। आखिरी दिन भारत को 280 रन की जरूरत थी, लेकिन टीम ने एक ही सेशन में अपने सभी विकेट गंवा दिए। स्टीव स्मिथ ने विराट कोहलीIND vs AUS WTC Final Moments 2023 | Smith Flying Catch Virat Kohli Gone
ऑस्ट्रेलिया ने वर्ल्ड टेस्ट चैंपियनशिप (WTC) का फाइनल जीत लिया है। कंगारुओं ने भारत को 209 रन से हराया। मैच के आखिरी दिन भारत को 280 रन की जरूरत थी, लेकिन टीम ने एक ही सेशन में अपने सभी विकेट गंवा दिए। स्टीव स्मिथ ने विराट कोहली का फ्लाइंग कैच पकड़ा।
पांचवें दिन मोहम्मद सिराज रिवर्स स्वीप खेलकर भारत के आखिरी बैटर के रूप में आउट हुए और ऑस्ट्रेलिया ने WTC की ट्रॉफी उठाई। आगे स्टोरी में हम पांचवें दिन के टॉप मोमेंट्स के साथ पूरे टेस्ट मैच के टॉप मोमेंट्स भी जानेंगे। जिनमें कैमरन ग्रीन का कॉन्ट्रोवर्शियल कैच, मार्नस लाबुशेन की नींद और नो-बॉल पर अजिंक्य रहाणे और शार्दूल ठाकुर के विकेट शामिल हैं।
1. स्मिथ का फ्लाइंग कैच 
ऑस्ट्रेलिया के उप कप्तान स्टीव स्मिथ ने स्लिप पोजिशन में शानदार डाइविंग कैच पकड़ा। 47वें ओवर की तीसरी गेंद स्कॉट बोलैंड ने ऑफ स्टंप के बाहर फुलर लेंथ फेंकी। विराट कोहली ने ड्राइव किया, लेकिन बॉल बैट का किनारा लेकर विकेट के पीछे चली गई। सेकेंड स्लिप में खड़े स्मिथ ने अपनी दाईं तरफ डाइव लगाई और बेहतरीन कैच पकड़ लिया।
इम्पैक्ट: कोहली 49 रन बनाकर आउट हुए। उनके पवेलियन लौटने के साथ ही भारत की मैच में वापसी की उम्मीदें टूटनी शुरू हो गईं।
2. भारत ने 3 गेंद में 2 विकेट गंवाए
विराट कोहली को आउट करने के 1 गेंद बाद ही स्कॉट बोलैंड ने रवींद्र जडेजा को भी कैच आउट करा दिया। 47वें ओवर की पांचवीं बॉल बोलैंड ने ऑफ स्टंप पर फुलर लेंथ फेंकी। रवींद्र जडेजा ने ड्राइव किया, लेकिन बॉल बैट का किनारा लेकर विकेटकीपर के हाथों में चली गई। इस तरह भारत ने 3 गेंदों के अंदर ही 2 विकेट गंवा दिए।
इम्पैक्ट: पांचवें दिन के पहले ही सेशन में भारत की खराब शुरुआत हुई। टीम ने एक ही ओवर में 2 विकेट गंवाए और मैच में वापसी की उम्मीदें भी लगभग गंवा दीं।
3. रिवर्स स्वीप खेल आउट हुए सिराज, जीत गया ऑस्ट्रेलिया
भारत के तेज गेंदबाज मोहम्मद सिराज रिवर्स स्वीप खेलकर कैच आउट हुए। 64वें ओवर की तीसरी बॉल नाथन लायन ने गुड लेंथ पर फेंकी। सिराज ने रिवर्स स्वीप खेला, लेकिन पॉइंट पोजिशन पर कैच हो गए। सिराज भारत के आखिरी विकेट के रूप में आउट हुए, उनके आउट होते ही ऑस्ट्रेलियन प्लेयर्स चैंपियन बन कर खुशी मनाने लगे।
4. ऑस्ट्रेलिया ने उठाई WTC ट्रॉफी
फाइनल मैच खत्म होने के बाद ट्रॉफी सेरेमनी शुरू हुई। भारत के सभी प्लेयर्स को रनर-अप के मेडल दिए गए, वहीं चैंपियन ऑस्ट्रेलिया टीम के प्लेयर्स को विनर के मेडल सौंपे गए। मेडल सेरेमनी के बाद ऑस्ट्रेलिया के कप्तान पैट कमिंस को WTC की गदा दी गई।
इसी के साथ ऑस्ट्रेलिया सभी ICC टूर्नामेंट जीतने वाली पहली टीम बन गई। उन्होंने WTC के अलावा वनडे, टी-20, अंडर-19 वर्ल्ड कप और चैंपियंस ट्रॉफी भी जीती है। उनकी विमेंस टीम ने भी वनडे और टी-20 वर्ल्ड कप के खिताब जीते हैं।
अब देखते हैं WTC के शुरुआती 4 दिनों के टॉप मोमेंट्स... 
1. ग्रीन के कैच पर नाखुश दिखे गिल 
WTC फाइनल की सबसे बड़ी कॉन्ट्रोवर्सी शुभमन गिल के कैच आउट पर हुई। दूसरे सेशन के 8वें ओवर की पहली बॉल स्कॉट बोलैंड ने ऑफ स्टंप पर शॉर्ट ऑफ गुड लेंथ फेंकी। गिल ने बैकफुट पंच किया, लेकिन बॉल थर्ड स्लिप पर खड़े ग्रीन के पास गई। जहां ग्रीन ने अपनी बाईं तरफ डाइव मारकर एक हाथ से कैच पकड़ लिया।
कैच को लेकर फील्ड अंपायर ने थर्ड अंपायर की मदद ली। कुछ देर रिप्ले देखने के बाद टीवी स्क्रीन पर आउट नजर आया, ग्रीन और ऑस्ट्रेलिया इस फैसले से खुश नजर आए। वहीं गिल और उनके साथ खड़े कप्तान रोहित शर्मा को विश्वास नहीं हुआ कि ये कैच क्लीन कैसे था।
दरअसल, रिप्ले में नजर आया कि ग्रीन के हाथ में जब बॉल आई, उसके बाद उनका हाथ जमीन से टकराया। गेंद जमीन से टकराई या नहीं, रिप्ले में ये फ्रेम ठीक से नजर नहीं आया। अंपायर ने ऐसे में शुरुआती मोमेंट को ही कैच कम्प्लीट होने के लिए कॉन्क्लूसिव माना और टीवी स्क्रीन पर आउट का सिग्नल दे दिया।
2. नो बॉल पर LBW हुए शार्दूल, 3 जीवनदान मिले 
भारतीय टीम के फास्ट बॉलिंग ऑलराउंडर शार्दूल ठाकुर को मैच के तीसरे दिन 3 जीवनदान मिले। उनके 2 कैच छूटे और एक बार वह नो-बॉल पर LBW हो गए।
3. ग्रीन ने फ्लाइंग कैच पकड़ा
ऑस्ट्रेलिया के ऑलराउंडर कैमरन ग्रीन ने तीसरे दिन शार्दूल का आसान सा कैच छोड़ने के बाद एक फ्लाइंग कैच लपक कर रहाणे को चलता किया। 62वें ओवर की आखिरी बॉल पर पैट कमिंस की डिलीवरी पर रहाणे आउट हुए। कमिंस ने शॉर्ट लेंथ पर वाइड गेंद फेंकी, रहाणे ने शॉट खेलने का प्रयास किया, लेकिन बॉल हवा में पीछे चली गई। मौके का फायदा उठाते हुए ग्रीन ने एक हाथ से शानदार फ्लाइंग कैच पकड़ा।
4. सिराज को आउट समझ पवेलियन गए कंगारू, लौटना पड़ा वापस 
भारत की पहली पारी के 69वें ओवर में ऑस्ट्रेलियन प्लेयर्स टीम इंडिया को ऑलआउट समझकर पवेलियन लौटने लग गए थे, लेकिन मोहम्मद सिराज के नॉटआउट होने पर सभी को वापस मैदान में लौटना पड़ गया। ओवर की पांचवीं बॉल ग्रीन ने सिराज को फुलर लेंथ फेंकी। सिराज बॉल मिस कर गए और गेंद पैड्स पर लगती नजर आई। ऑस्ट्रेलियन प्लेयर्स ने अपील की और अंपायर ने बैटर को LBW करार दे दिया।
सभी कंगारू प्लेयर्स ड्रेसिंग रूम की तरफ दौड़ने लगे, इतने में सिराज ने रिव्यू ले लिया। रीप्ले में नजर आया कि बॉल सिराज के बैट से लगी थी, इस कारण वे LBW होने से बच गए। इस वक्त टीम इंडिया का स्कोर 294 रन पर 9 विकेट था। टीम ने 5 गेंदें और खेलीं और 296 के स्कोर पर ऑलआउट हुई।
मोहम्मद शमी भारत के आखिरी विकेट के रूप में पवेलियन लौटे। इस बार थर्ड अंपायर ने उन्हें नहीं बचाया और ऑस्ट्रेलियन प्लेयर्स फिर से पवेलियन की ओर दौड़ पड़े, लेकिन इस बार उनको वापस नहीं आना पड़ा।
5. ड्रेसिंग रूम में सो रहे थे लाबुशेन, आंख खुली तो पता चला बैटिंग आ गई
ऑस्ट्रेलिया की दूसरी पारी में डेविड वार्नर और उस्मान ख्वाजा बल्लेबाजी करने उतरे। चौथे ओवर की तीसरी बॉल पर वार्नर आउट हो गए। सिराज ने उनका विकेट लिया।
वार्नर के विकेट के बाद ऑस्ट्रेलिया के बल्लेबाज मार्नस लाबुशेन के क्रीज पर आने का समय था, लेकिन लाबुशेन झपकी ले रहे थे। जैसे ही विकेट गिरा दर्शकों की आवाज से लाबुशेन की आंखें खुलीं और वह बैटिंग करने के लिए मैदान की ओर जल्दी से आए। कैमरापर्सन ने इस पल को कैमरे में कैद कर लिया।
6. बॉल छोड़ने में बोल्ड हुए शुभमन-पुजारा
भारत के ओपनर शुभमन गिल और चेतेश्वर पुजारा टीम की पहली पारी की शुरुआत में बॉल छोड़ने में अपना विकेट गंवा बैठे।
7. नो-बॉल पर LBW हुए रहाणे
22वें ओवर की आखिरी बॉल पैट कमिंस ने गुड लेंथ पर फेंकी। बॉल अजिंक्य रहाणे के पैड्स पर लगी, ऑस्ट्रेलिया ने LBW की अपील की और अंपायर ने बैटर को आउट करार दे दिया। रहाणे ने रिव्यू लिया, रीप्ले में नजर आया कि बॉल फेंकने के दौरान कमिंस का पैर पॉपिंग क्रीज से बाहर था।
थर्ड अंपायर ने कमिंस की गेंद को नो-बॉल करार दिया और रहाणे LBW होने के बावजूद बच गए। रहाणे इस वक्त 17 रन बनाकर बैटिंग कर रहे थे, उन्होंने टीम के लिए 89 रन बनाए।
